
[bookmark: TextBodyBegin]Az Európai Parlament,
–	tekintettel az Azerbajdzsánról szóló korábbi állásfoglalásaira,
–	tekintettel eljárási szabályzata 150. cikkének (5) bekezdésére és 136. cikkének (4) bekezdésére,
A.	mivel 2025 eleje óta közel 400-ra nőtt a politikai indíttatású vádak alapján Azerbajdzsánban önkényesen fogva tartott politikai foglyok, köztük civil társadalmi aktivisták, ellenzéki vezetők, újságírók, tudósok és emberijog-védők száma;
B.	mivel a talis etnikai kisebbséghez tartozó İqbal Əbilov kutatót és a „Talysh National Academy News” (Talis Nemzeti Akadémia Hírlapja) főszerkesztőjét, valamint Bəhruz Səmədovot, a Károly Egyetem PhD-hallgatóját hazaárulás vádjával 18, illetve 15 év börtönbüntetésre ítélték;
C.	mivel mindkét tudós tárgyalását zárt ajtók mögött tartották, megsértve ezzel a tisztességes eljárásra vonatkozó nemzetközi normákat és az ártatlanság vélelmét; mivel az állítólagos bizonyítékok kizárólag abból álltak, hogy örmény tudósokkal tartottak kapcsolatot és folytattak eszmecserét; mivel fogva tartásuk során egészségi állapotuk romlott;
D.	mivel ezekre az ügyekre két másik tudós, Qubad İbadoğlu és Fazil Qasımov igazságtalan és önkényes elítélését követően került sor;
E.	mivel az azerbajdzsáni önkényuralmi gyakorlatok folyamatban lévő megszilárdításának részeként 2025. december 1-jén állítólagos államcsíny vádjával letartóztatták Əli Kərimli prominens ellenzéki vezetőt;
1.	határozottan elítéli Bəhruz Səmədov és İqbal Əbilov politikai indíttatású vádak alapján történő letartóztatását, büntetőeljárás alá vonását és elítélését;
2.	felhívja Azerbajdzsánt, hogy haladéktalanul és feltétel nélkül bocsássa szabadon az összes politikai foglyot, különösen Bəhruz Səmədovot, İqbal Əbilovot és Qubad İbadoğlut, garantálja a bírósági eljárások tisztességes és jogszerű lefolytatását, és vessen véget az újságírókkal, aktivistákkal, tudósokkal, ellenzéki képviselőkkel, emberijog-védőkkel és más jogellenesen fogva tartott személyekkel, köztük a száműzetésben élőkkel szembeni elnyomásnak;
3.	a lehető leghatározottabban elítéli Əli Kərimli letartóztatását, és felszólít azonnali szabadon bocsátására;
4.	különösen riasztónak tartja a nemzetbiztonsági rendelkezések visszaélésszerű felhasználását a bírósági zaklatás és a megfélemlítés eszközeként, valamint a véleménynyilvánítás szabadsága, a béke melletti kiállás és a nyilvános bírálat bűncselekménnyé nyilvánítását; mély aggodalmát fejezi ki a tudományos élet szabadsága és a kulturális jogok folyamatos eróziója miatt Azerbajdzsánban;
5.	felhívja Azerbajdzsánt, hogy tartsa tiszteletben jogszabályait, és hangolja össze azokat – köztük a véleménynyilvánítás szabadságával és a tudományos élet szabadságával kapcsolatosakat – a nemzetközi emberi jogi kötelezettségekkel és normákkal;
6.	kéri megfelelő intézkedések mérlegelését az EU globális emberi jogi szankciórendszerén belül az érintett felelős tisztviselőkkel szemben;
7.	felhívja az EU bakui küldöttségét, hogy kövesse nyomon a fent említett eseteket, és felhívja az EU emberi jogi különleges képviselőjét, hogy találkozzon a fogva tartott tudósokkal;
8.	felhívja az EU-t, hogy többek között a civil társadalomnak nyújtott támogatás növelése révén támogassa tovább az emberi jogokat és a demokratikus kormányzást Azerbajdzsánban, és biztosítsa, hogy a diplomáciai szerepvállalás továbbra is összhangban legyen az EU alapvető értékeivel;
9.	hangsúlyozza, hogy a Parlament korábbi állásfoglalásaiban foglaltaknak megfelelően a jövőbeli partnerségi megállapodással kapcsolatos előrehaladást az emberi jogok, a jogállamiság, valamint az uniós értékek és elvek tiszteletben tartása terén elért kézzelfogható előrelépésektől kell függővé tenni, beleértve a politikai foglyok szabadon bocsátását és a korlátozó jogszabályok feloldását;
10.	utasítja elnökét, hogy továbbítsa ezt az állásfoglalást a Tanácsnak, a Bizottságnak, az alelnöknek/főképviselőnek, a tagállamoknak, valamint Azerbajdzsán elnökének, kormányának és parlamentjének.

